DA De Europæiske Fællesskabers Tidende L 358/57

RÅDETS FORORDNING (EF) Nr. 2370/2002

af 20. december 2002

om en EF-hasteforanstaltning for ophugning af fiskerfartøjer

RÅDET FOR DEN EUROPÆISKE UNION HAR —

under henvisning til traktaten om oprettelse af Det Europæiske Fællesskab, særlig artikel 36 og 37,

under henvisning til forslag fra Kommissionen (1),

under henvisning til udtalelse fra Europa-Parlamentet (2), og

ud fra følgende betragtninger:

(1) Ved Rådets forordning (EF) nr. 2792/1999 af 17. december 1999 om de nærmere regler og betingelser for Fællesskabets strukturforanstaltninger for fiskeriet (3) blev der skabt incitamenter til oplægning for at opnå et mere afbalanceret forhold mellem flådekapaciteten og de disponible ressourcer på lang sigt.

(2) Flere bestande af stor betydning for EF-fiskeriet er nu stærkt reduceret. Ejerne af fiskerfartøjer, hvis fiskerimuligheder er blevet kraftigt reduceret som følge af en genopretningsplan bør derfor have flere incitamenter til oplægning ud over dem, der allerede er skabt ved forordning (EF) nr. 2792/1999. Der bør stilles tilstrækkelige supplerende midler til rådighed for medlemsstaterne til dette formål.

(3) Kun de fartøjsejere, der er alvorligt berørt af en genopretningsplan, bør have adgang til de supplerende incitamenter til oplægning af fiskerfartøjer i henhold til denne forordning. En reduktion af det pågældende fartøjs fiskerimuligheder på mindst 25 % bør betragtes som en objektiv indikator for alvorlig indvirkning.

(4) Maksimumsbeløbene for ophugningspræmierne i henhold til artikel 7 i forordning (EF) nr. 2792/1999 er for lave til, at de højere præmier kan betales.

(5) Af bevarelsesgrunde bør EF-foranstaltningen indføres snarest muligt og bør være tidsbegrænset, så det sikres, at der iværksættes en hensigtsmæssig omstrukturering af flåden så hurtigt som muligt.

(6) Der bør sikres tilstrækkelig fleksibilitet i fordelingen af de supplerende midler til ophugning, så de kan blive til gavn for de medlemsstater, der har størst behov for dem.

(7) Alle, der er involveret i gennemførelsen af den finansielle foranstaltning, bør have klart fastlagte roller, og der bør tages skridt til at sikre gennemsigtighed og retfærdighed i forvaltningen og overvågningen af foranstaltningen.

(8) Bestemmelserne om de finansielle bidrag i henhold til denne forordning bør fastlægges under hensyntagen til dem, der er fastsat i Rådets forordning (EF) nr. 2792/1999.

(9) De foranstaltninger, der er nødvendige for at gennemføre denne forordning, bør vedtages i henhold til Rådets afgørelse 1999/468/EF af 28. juni 1999 om fastsættelse af de nærmere vilkår for udøvelsen af de gennemførelsesbeføjelser, der tillægges Kommissionen (4).

(10) For at virkeliggøre denne forordnings grundlæggende mål, nemlig bevarelse og bæredygtig udvikling af fiskeressourcerne, er det nødvendigt og hensigtsmæssigt at fastsætte bestemmelser om ophugning af fiskerfartøjer. I overensstemmelse med proportionalitetsprincippet, jf. traktatens artikel 5, går denne forordning ikke ud over, hvad der er nødvendigt for at nå disse mål —

UDSTEDT FØLGENDE FORORDNING:

AFSNIT I ANVENDELSESOMRÅDE OG PRÆMIEBERETTIGELSE

Artikel 1

Anvendelsesområde

Der indføres en EF-hasteforanstaltning for at bistå medlemsstaterne med at opnå de yderligere reduktioner af fiskeriindsatsen, der følger af genopretningsplaner, som Rådet har vedtaget for perioden 2003-2006. Foranstaltningen består af et særligt incitament, hvorved medlemsstaterne får stillet midler til rådighed til at medfinansiere de yderligere behov for ophugning af fiskerfartøjer, som er berørt af genopretningsplaner.

Artikel 2

Præmieberettigelse

Fiskerfartøjer, der er omfattet af en genopretningsplan, som Rådet har vedtaget, er berettiget til en forhøjet ophugningspræmie i henhold til artikel 3 på følgende betingelser:

a) fiskerfartøjet er også berettiget til ophugningspræmier i henhold til forordning (EF) nr. 2792/1999 og

b) fartøjets fiskeriindsats har måttet reduceres med mindst 25 % som følge af en genopretningsplan.

Artikel 3

Maksimumsbeløbet for den forhøjede ophugningspræmie

Fiskerfartøjsejere kan få offentlig støtte for berettigede fiskerfartøjer som omhandlet i artikel 2 på grundlag af de beløb, der omhandles i artikel 7, stk. 5, litra a), i forordning (EF) nr. 2792/1999, forhøjet med 20 %.

AFSNIT II ÅRET 2003

Artikel 4

EF's finansielle bidrag

EF kan for året 2003 yde medlemsstaterne et finansielt bidrag (i det følgende benævnt »finansielt bidrag«) til udgifter i henhold til artikel 3. Det finansielle bidrag beregnes efter satserne i tabel 3, gruppe 1, i bilag IV til forordning (EF) nr. 2792/1999.

Artikel 5

Planlægning af de årlige udgifter

Medlemsstater, der ønsker at modtage et finansielt bidrag, skal senest den 30. juni 2003 forelægge Kommissionen en plan over de forudsete udgifter til oplægning for året 2003 som led i denne EF-hasteforanstaltning. Kommissionen skal forpligte det samlede årlige beløb, der er til rådighed på budgettet til denne EF-hasteforanstaltning.

Artikel 6

Procedure

1. Medlemsstaterne forelægger deres ansøgning om betaling af udgifterne senest den 30. juni 2004. På grundlag af ansøgningerne og situationen i hver enkelt medlemsstat med hensyn til genopretningsplanernes indvirkning træffer Kommissionen beslutning om det finansielle bidrag til de enkelte medlemsstater. Kommissionen betale op til 50 % af støtten ved modtagelsen af ansøgningen og restbeløbet efter attestering fra myndighederne i henhold til stk. 2.

2. De myndigheder, der er ansvarlige for gennemførelsen af denne EF-hasteforanstaltning er forvaltnings- og betalingsmyndighederne, der medvirker ved strukturfondenes interventioner til fordel for fiskeriet i den pågældende medlemsstat. De varetager de opgaver, de er blevet pålagt ved Rådets forordning (EF) nr. 1260/1999 af 21. juni 1999 om vedtagelser af generelle bestemmelser for strukturfondene (5).

3. Medmindre andet er fastsat i nærværende forordning, finder de relevante bestemmelser i forordning (EF) nr. 1260/1999, særlig artikel 33-39 samt den heraf afledte lovgivning anvendelse.

AFSNIT III PERIODEN 2004-2006

Artikel 7

For perioden 2004-2006 stilles de nødvendige midler til finansiering af denne EF-hasteforanstaltning for ophugning af fiskerfartøjer til rådighed ved omprogrammering af strukturfondene i henhold til artikel 41 og 44 i forordning (EF) nr. 1260/1999 og programmeres inden for de eksisterende programmer under Det Finansielle Instrument til Udvikling af Fiskeriet.

AFSNIT IV GENNEMFØRELSE OG IKRAFTTRÆDELSE

Artikel 8

Gennemførelse

Gennemførelsesbestemmelserne til denne forordning vedtages af Kommissionen efter proceduren i artikel 30, stk. 2, i Rådets forordning (EF) nr. 2371/2002 om bevarelse og bæredygtig udnyttelse af fiskeressourcerne som led i den fælles fiskeripolitik (6).

Artikel 9

Ikrafttrædelse

Denne forordning træder i kraft den 1. januar 2003.

Denne forordning er bindende i alle enkeltheder og gælder umiddelbart i hver medlemsstat. Udfærdiget i Bruxelles, den 20. december 2002. På Rådets vegne M. FISCHER BOEL Formand

(1) EFT C 227 E af 24.9.2002, s. 333.

(2) Udtalelse af 5.12.2002 (endnu ikke offentliggjort i EFT).

(3) EFT L 337 af 30.12.1999, s. 10. Senest ændret ved forordning (EF) nr. 179/2002 (EFT L 31 af 1.2.2002, s. 25).

(4) EFT L 184 af 17.7.1999, s. 23.

(5) EFT L 161 af 26.6.1999, s. 1. Ændret ved forordning (EF) nr. 1447/2001 (EFT L 198 af 21.7.2001, s. 1).

(6) Se side 59 i denne Tidende.